**Crăciun fără tine**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Miroase-a iarnă și a scorțișoară

Din vinul fiert pe soba cu tăciuni.

Mă-ntreb din nou, a nu știu câta oară:

Ești supărat sau vrei să te răzbuni?

Simt iz de cozonac și fructe coapte,

În blânda atmosferă de Crăciun.

La geam coboară pașnic Sfânta noapte,

Fuiorul de-amintiri îl recompun.

Copiii cântă vesele colinde,

Eu nu le-aud, pierdută-n gândul meu.

Pe cerul gri văd luna cum se-aprinde.

Un bulgăre de foc, m-aprind și eu.

Călătorind prin parcul de luceferi,

Te caut veșnic, astru de demult.

Aș vrea-mpreună să ne-ntoarcem, teferi,

Și, ca prin vis, tăcerea să-ți ascult.

Revin subit la focul meu din sobă,

Din praf de stele-ncerc să mă adun.

Din nori mi-aș face scumpă garderobă

Sau i-aș aduce-n bradul de Crăciun.

Așa mai sper că vii-napoi, la mine,

În palma vieții să-mi citești din nou,

Tristețea,-ncet-încet, să mi se-aline,

Să-mi fii din nou al inimii ecou...